Ludwig Viktor
Ertshertsog Ludwig Viktor Joseph Anton von Österreich (15. mai 1842 Viin – 18. jaanuar 1919 Wals-Siezenheim) oli Austria keisri ja Ungari kuninga Franz Joseph I, Mehhiko keisri Maximiliano, ertshertsogi Karl Ludwigi ja lapseeas surnud ertshertsoginna Maria Anna noorem vend. Kuigi ta tegi sõjaväelist karjääri, nagu ertshertsogidele tavaks, ei osalenud ta siiski poliitikas. Ta on tuntud oma kunstikogu ja patronaaži ning heategevuse poolest. Ta oli avalikult homoseksuaalne ja keeldus abiellumast printsessidega, keda tema jaoks otsiti. Ta suri ilma järglasteta.